b"\n_START_ARTICLE_\nHot Streets\n_START_SECTION_\nOzadje\n_START_PARAGRAPH_\nSkupina je od vse od prvega albuma sodelovala s producentom Jamesom Williamom Guercio, po albumu Chicago XI pa so se \xc4\x8dlani skupine z njim raz\xc5\xa1li. Ve\xc4\x8dja sprememba za skupino je bila smrt kitarista Terryja Katha januarja 1978, ki se je na zabavi po nesre\xc4\x8di ustrelil. \xc4\x8clani skupine so bili \xc5\xa1okirani nad njegovo smrtjo in razmi\xc5\xa1ljali o razpustitvi skupine. Kath je bil eden klju\xc4\x8dnih instrumentalistov, ki je definiral ritem in zvok skupine. Po pomiritvi od \xc5\xa1oka, so se \xc4\x8dlani skupine odlo\xc4\x8dili, da ima skupina \xc5\xa1e vedno nekaj, kar bi lahko glasbeno ponudila, zato so nadaljevali z delovanjem._NEWLINE_Za koproducenta je skupina poklicala Phila Ramonea, ki je predtem miksal ve\xc4\x8d njihovih albumov. Pred samim snemanjem je skupina \xc5\xa1la v proces iskanja novega kitarista. Izbrali so uveljavljenega kitarista Donnieja Dacusa, ki je v skupino prinesel svoj zna\xc4\x8dilen slog. Pred Chicagom je Dacus sodeloval z Rogerjem McGuinnom in Stephenom Stillsom._NEWLINE_Snemanja so, po \xc5\xa1tevilnih letih snemanj v Guerciovem studiu Caribou Ranch v Koloradu, potekala spomladi v Miamiju in Los Angelesu. Ob koncu snemanj so \xc4\x8dlani skupine \xc4\x8dutili, da so kljub Kathovi smrti \xc5\xa1e vedno glasbeno mo\xc4\x8dni. V istem studiu v Miamiju so ta\xc4\x8das Bee Gees snemali album Spirits Having Flown. Bratje Gibbs in njihov klaviaturist Blue Weaver so tako sodelovali pri nekaterih skladbah: prispevali so vokale pri skladbi \xc2\xbbLittle Miss Lovin'\xc2\xab, Weaver pa je prispeval sintetizirana godala pri skladbah \xc2\xbbNo Tell Lover\xc2\xab\xc2\xa0in \xc2\xbbShow Me the Way\xc2\xab. V zameno je trobilska sekcija Chicaga sodelovala pri snemanju albuma Spirits Having Flown. Med drugimi se jih sli\xc5\xa1i pri hit singlu \xc2\xbbToo Much Heaven\xc2\xab._NEWLINE_Da bi zaznamovali nov za\xc4\x8detek skupine, so prelomili s tradicijo o\xc5\xa1tevil\xc4\x8denih naslovov albumov. Album je bi poimenovan Hot Streets, naslovnica pa vsebuje fotografijo \xc4\x8dlanov skupine in ne le logotip skupine. Zaradi kasnej\xc5\xa1e tr\xc5\xbene raziskave, ki je pokazala, da pri\xc4\x8dakujejo potro\xc5\xa1niki logotip na naslovnici, se je logotip pri naslednjem albumu Chicago 13, vrnil na naslovnico v obliki visoke stavbe._NEWLINE_Album je iz\xc5\xa1el oktobra 1978, pred njim pa je iz\xc5\xa1el singel \xc2\xbbAlive Again\xc2\xab. Hot Streets je bil uspe\xc5\xa1en album za skupino, ki je menila, da jih publika brez Katha morda ne bo sprejela. \xc4\x8ceprav je album do\xc5\xbeivel platinasto naklado in je singel \xc2\xbbNo Tell Lover\xc2\xab\xc2\xa0dosegel top 20, je bil Hot Street prvi album skupine, ki ni dosegel top 10. Dosegel je 12. mesto._NEWLINE_Po izdaji albuma Chicago 13 in koncu bo\xc5\xbei\xc4\x8dne turneje 1979, je Dacus zapustil skupino._NEWLINE_Leta 2003 je bil album remasteriziran in ponovno izdan pri zalo\xc5\xbebi Rhino Records z alternativno verzijo Lammove \xc2\xbbLove Was New\xc2\xab, ki jo je odpel Dacus."